Is Engeland werklik wêreldbrekers?Eddie Jones. Nou is dit Wallis se beurt (Foto theguardian.com) Niemand kan dit betwis nie, dit staan op papier en reeds pryk Eddie Jones se Engelse rugbyspan in die rekordboeke. Agttien toetswedstryde gespeel, 18 gewen … en die All Blacks se wêreldrekord (vir groot spanne ) van 18 agtereenvolgende oorwinnings is geëwenaar. As Engeland Ierland Saterdag in Dublin klop, is die Rose die nuwe rekordhouer. Hoe gaan ons dan die Britse rugbyskrywers se monde stilhou? Maar hoor maar wat sê Jones oor sy span se unieke prestasie. “Ons is nie die nommereen-span in die wêreld nie – gaan kyk maar na die ranglys. Ons is nommer twee en daar is `n gaping tussen ons en die nommereen-span (All Blacks),” het Jones Sondag in `n artikel in die Londense Sunday Times geskryf. Ek glo Jones bedoel dit, hy is heeltemal eerlik en verwys na `n vierjaarplan waarvan die eerste jaar nou verby is. Dis hoekom dit so belangrik is dat die Bokke moet raakvat en hul huis behoorlik in orde moet kry om nie verder agter te raak nie. Maar is Engeland werklik die beste? Is Engeland beter as die huidige All Blacks wat die rekord laat spat het en nie daarop kon voortbou toe die Iere hulle verlede jaar in November in Chicago geklop het? Is die huidige All Blacks beter as vorige All Black-spanne, en van hoeveel waarde is `n rekord as die lande nie teen mekaar gespeel het nie. Hoe sou Engeland gevaar het teen die All Blacks-span wat tussen 1965 en 1969 17 toetse agtereenvolgens gewen het. Hoe sou die Engelse teen Nick Mallett se Bok-brekers gevaar het wat tussen 1997 en 1998 in 17 toetse onoorwonne was? Sal iemand oor 20 jaar nog vir George Ford onthou? En wat van Danny Care, Dan Coles en Eliott Daly? Is daar `n Colin Meads, Ian Kirkpatrick, Syd Going, Bryan Williams in die span? En wat van Os du Randt, André Venter, Joost van der Westhuizen, Henry Honiball, Mark Andrews en Bob Skinstad? Wie sal oor tien jaar vir Dylan Hartley as Engelse kaptein onthou? Maar daar staan dit in groot, vet swart letters: Wêreldbrekers.